**PÁLYÁZATI FELHÍVÁS**

Mórahalom Városi Önkormányzat a város közigazgatási területén belül szálláshely-üzemeltetési engedéllyel rendelkező szálláshely-szolgáltató vállalkozások részére

**PÁLYÁZATOT HÍRDET**

Szálláshely szolgáltatás specializációjára irányuló minőségfejlesztési támogatás igénybevételére.

**I. A támogatás célja**

A szálláshelyek szolgáltatásának minőség-javítása, speciális (kutyabarát, kerékpáros barát, családbarát, gyermekbarát, akadálymentes ) szolgáltatások fejlesztése útján.

**II. Érvényesen az alábbi feltételeknek megfelelő azon vállalkozás nyújthat be pályázatot, aki a pályázat benyújtásakor:**

1. Mórahalom városban nyilvántartott szálláshely-szolgáltató,

2. a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet 16. § (1) bekezdése szerinti adatszolgáltatási kötelezettségének és Mórahalom Városi Önkormányzat felé az idegenforgalmi adó beszedésére kötelezettek bejelentési, nyilvántartás vezetési kötelezettségéről szóló 15/2010. (VI. 30.) rendeletében foglaltaknak eleget tett,

3. akinél az idegenforgalmi adó ellenőrzése során a pályázat benyújtását megelőző egy évben hiányosságot nem tártak fel,

4. Mórahalom Városi Önkormányzattal szemben lejárt helyi adótartozása nem áll fenn,

5. A szálláshely kapacitás-kihasználtsága minimum 25% a 2018. évre vonatkozóan.

6. tagja a Turisztikai Egyesület Mórahalom-nak, vagy hirdető partnere a TDM szervezet szállásfoglaló rendszerének

A fenti feltételeknek megfelelő szálláshely-szolgáltató vállalkozás évente egy pályázatot nyújthat be, 10 férőhely alatti szálláshelyek esetében maximum 200.000,-Ft, 10 férőhely feletti szálláshelyek esetében maximum 300.000,-Ft támogatás elnyerésére.

A pályázat igénybevételével a pályázó vállalja, hogy a fejlesztést követő üzleti évben eléri az éves szinten számított 30%-os kapacitás-kihasználtságot.

A két egymást követő évben sikeres pályázatot elnyert ugyanazon szálláshely-szolgáltató vállalkozás a harmadik évben csak abban az esetben nyújthat be pályázatot, amennyiben:

a) már csatlakozott a "Nemzeti Tanúsító Védjegy" rendszerhez vagyis szálláshelyének van koronás minősítése és azt a minősítést igazoló dokumentum másolatának mellékelésével hitelt érdemlően igazolja vagy

b) a "Nemzeti Tanúsító Védjegy" rendszerhez történő csatlakozási igényét a minősítési díj befizetésének igazolásával hitelt érdemlően bizonyítja (Információ, jelentkezés: [www.maganszallasadok.hu](http://www.maganszallasadok.hu)).

**III. A pályázatnak tartalmaznia kell:**

1. az adatlap teljes körű kitöltését a pályázó adataira vonatkozóan,

2. a szálláshely szolgáltatásának minőségfejlesztése érdekében a vállalt specializációt (kutyabarát, kerékpáros barát, családbarát, gyermekbarát, akadálymentes ) elősegítő szolgáltatás fejlesztési, és/vagy eszköz beszerzési, és/vagy ingatlan beruházási tevékenységek pontos megnevezését, és a támogatás céljának leírását,

3. az adatlapon szereplő kötelező mellékleteket,

4. az adatlapon szereplő nyilatkozatokat aláírva.

**IV. A pályázat benyújtásának helye, határideje, módja**

1. A pályázat benyújtásának **helye:** **Mórahalom Városi Önkormányzat Polgármesteri Kabinet** (6782 Mórahalom, Szentháromság tér 1., II. emelet 212.)

Az érvénytelenül beadott pályázat hiánypótlására, javítására nincs lehetőség!

2. A pályázat benyújtásának **határideje:** **2019. február 28 (csütörtök) 15.00 óra.**

3. A pályázat benyújtásának **módja:** A kizárólag az arra rendszeresített pályázati adatlapon, a mellékletek becsatolásával borítékban lezárva „szálláshely fejlesztés támogatása pályázat” felirat feltüntetésével.

**IV. A támogatás forrása**

Mórahalom Városi Önkormányzat költségvetésében évről-évre meghatározott a szálláshely-szolgáltató vállalkozások minőségfejlesztésére elkülönített keretösszeg, amelynek konkrét keretösszege 2019. évben 2.000.000,-Ft.

**V. A támogatás mértéke, formája, folyósításának és elszámolásának módja**

**1. A támogatás mértéke, formája és folyósításának módja**

Az érvényes pályázatok a rendelkezésre álló forrás keretéig, érkezési sorrendben, a megvalósítani vállalt fejlesztések tartalmának alapul vételével kerülnek elbírálásra.

Támogatási intenzitás: 50%

Szükséges önerő mértéke: 50%

A támogatás utófinanszírozással kerül kifizetésre, a megvalósítást és a szabályszerű elszámolást követően.

A megállapított támogatási összegre vonatkozóan Mórahalom Városi Önkormányzat támogatási szerződést köt a nyertes pályázatot benyújtó szervezettel.

A támogatás terhére költségek legkorábban a pályázat benyújtását követő naptól legkésőbb 2019. 11.20. napjáig számolhatóak el.

**A támogatási döntés határideje: 2019. március 28**.

A támogatási szerződések megkötésének időpontja: **2019. április 15-ig.**

**2. A támogatás elszámolásának módja**

A számlaösszesítőnek, a pályázó nevére kiállított számlák hiteles másolatának, továbbá fényképes dokumentációnak a benyújtása által. A fejlesztésről készült fényképeket papír alapon és elektronikusan is be kell nyújtani.

Az eredeti számlákra rá kell vezetni, hogy „Mórahalom Városi Önkormányzat által nyújtott minőségfejlesztési pályázat támogatásából felhasznált …….… Ft.” A másolatot a pályázónak hitelesíteni szükséges (dátum, aláírás, pecsét).

Az elszámolás benyújtásának határideje: a fejlesztés befejezése, de legkésőbb **2019. november 20.**

Az elszámolások ellenőrzése a benyújtástól számított 30 napon belül megtörténik, a kifizetés az elszámolás elfogadásától számított 8 napon belül folyósításra kerül. A támogatási összegek kedvezményezettek részére történő kifizetésének végső határideje: **2019. december 31**. Az elszámolások részleteit az államháztartáson kívüli források átvételének és átadásának szabályairól 27/2016. (X.27.) számú önkormányzati rendelet tartalmazza.

**VI. A támogatás megállapításának feltételei**

1. A benyújtott pályázatokat Mórahalom Városi Önkormányzat Polgármesteri Kabinetosztálya a helyi TDM szervezettel együtt értékeli, azokról szakmai véleményt és döntési javaslatot készít.

A pályázatokkal kapcsolatos döntést Mórahalom Városi Önkormányzat Pénzügyi és Városfejlesztési Bizottságának javaslata alapján Mórahalom Városi Önkormányzat Képviselő-testülete hozza meg 2019. március 28. napjáig. A döntést követően 5 munkanapon belül írásbeli tájékoztatás kerül megküldésre a pályázóknak.

**Érvénytelen a pályázat:**

1. Ha nem az arra rendszeresített nyomtatványon adták be, hiányos vagy nem egyértelmű, ezért elbírálásra alkalmatlan.

2. Ha a pályázó a pályázatát és a nyilatkozatokat nem írja alá.

3. Ha a pályázatot a pályázati felhívásban meghatározott pályázati határidő lejárta után nyújtották be.

4. Ha a pályázat az alaki és tartalmi követelményeknek egyéb okból nem felel meg.

Mórahalom Városi Önkormányzat jogosult a pályázat adatainak ellenőrzésére, amelyhez a pályázó hozzájárul.

**VII. Támogatható tevékenységek**

A szálláshely szolgáltatásának minőségfejlesztése érdekében a vállalt specializációt (kutyabarát, kerékpáros barát, családbarát, gyermekbarát, akadálymentes ) elősegítő szolgáltatás fejlesztési, és/vagy eszköz beszerzési, és/vagy ingatlan beruházási tevékenységek támogathatók, amennyiben ezek a vendégek kényelmét szolgálják és a vendégtérben kerülnek elhelyezésre. A specializációra vonatkozó kritériumokat a kiírás mellékleteként szolgáló szakmai segédanyag tartalmazza. A szálláshely szolgáltatóknak a TDM szervezet szakmai konzultációs lehetőséget biztosít.

A pályázatok benyújtásával kapcsolatban bővebb információ az alábbi elérhetőségeken kérhető:

**Mórahalom Városi Önkormányzat Polgármesteri Kabinet** (6782 Mórahalom, Szentháromság tér 1., II. emelet 212.; tel.: 62/280-022/113-as mellék).

Mórahalom, 2018. 11.29.

Nógrádi Zoltán sk.

polgármester

Mórahalom Városi Önkormányzat